জানা যায়, গোপালপুর উপজেলা আওয়ামী লীগের নামে গত ১৩ অক্টোবর হেমনগর কলেজ মাঠে নির্বাচনী জনসভা আহ্বান করা হয়। প্রধান অতিথি করা হয় ডা. দীপু মনিকে। কিন্তু দলের সংসদ সদস্য খন্দকার আসাদুজ্জামান নিজ পুত্র খন্দকার মশিউজ্জামান রোমেলকে ওই জনসভায় দলীয় প্রার্থী হিসেবে ঘোষণা দেবেন মর্মে প্রচার থাকায় দলে কোন্দল দেখা দেয়। এ অবস্থায় তারিখ বদল করে একবার ১৬ অক্টোবর, পরে ১৯ অক্টোবর নির্ধারণ করা হয়। জেলা আওয়ামী লীগ কোন্দল নিরসন করতে অপারগতা প্রকাশ করায় উপজেলা আওয়ামী লীগের সম্মতি ছাড়াই স্থানীয় সংসদ সদস্য খন্দকার আসাদুজ্জামানের একক সিদ্ধান্তে শনিবার ২০ অক্টোবর জনসভার দিন ঘোষণা দেওয়া হয়। এতে আওয়ামী লীগের অন্য চার মনোনয়নপ্রত্যাশীর মধ্যে বিরূপ প্রতিক্রিয়া দেখা দেয়।